På sine sociale medier løfter Per Clausen (EL) sløret for sine fremtidsplaner. - Jeg forsøger at stille op til valget til EU-parlamentet for Enhedslisten. Der er brug for klare visioner om et andet Europa, hvor der er fokus på lighed, solidaritet, klima og miljø. Den kamp foregår også i EU parlamentet, skriver han. I dag er Per Clausen Rådmand for Klima og Miljø i Aalborg Kommune. Mellem 2005 og 2015 sad han i Folketinget for Enhedslisten, hvor han blandt andet var EU-ordfører. Den 68-årige politiker kalder det kommende EU-valg "helt afgørende". - Klimakampen venter ikke. Og der er brug for stærke socialister, som står på lønmodtagernes side imod kapitalen. Og faktisk mener jeg, at vi har gode muligheder for at gå frem ved dette valg. Det forudsætter, at vi bliver i stand til at føre en stærk fælles kampagne, hvor forskellen på os og de andre partier bliver helt tydelig. Det næste Europa-Parlamentsvalg i Danmark skal afholdes i 2024. Det seneste valg blev afholdt søndag den 26. maj 2019, hvor der blev valgt 14 medlemmer. Danmark har 14 ud af de 705 medlemmer i Europa-Parlamentet.

Opsummering:
Mandag aften bebuder den nuværende rådmand, at han stiller op til det kommende EU-valg.